Izraelben vetette partra a tenger az egyiptomi gép néhány darabját
Izrael egyik strandjánál partra sodródott néhány olyan roncsdarab, amely nagy valószínûséggel a májusban a Földközi-tengerbe zuhant egyiptomi repülõgéprõl származik.
A The Times of Israel címû angol nyelvû internetes hírújság azt írta, hogy Izrael értesítette az EgyptAir légitársaság Párizsból Kairóba közlekedõ járatának katasztrófáját vizsgáló egyiptomi hatóságokat. Arról nem közöltek információt, hogy pontosan milyen maradványokról van szó.

Az afrikai körútján tartózkodó Benjámin Netanjahu miniszterelnök utasította az illetékes izraeli szerveket, hogy lépjenek kapcsolatba Kairóval, és minél hamarabb adják át az Izraelbe sodródott darabokat - közölte a miniszterelnöki hivatal.

Az EgyptAir Párizsból Kairóba tartó MS 804-es járata május 19-én tûnt el a Földközi-tenger felett a görögországi Kréta szigete és az egyiptomi partok között, 66 emberrel a fedélzetén. Az utasok többségükben egyiptomi és francia állampolgárok voltak. A gép roncsait és feketedobozait háromezer méter mélyen találták meg. Azt továbbra sem tudni, hogy mi okozta a katasztrófát.
Egyptair katasztrófa